ITD คว้างานขยาย “โรงงานผลิตน้ำมหาสวัสดิ์” การประปานครหลวง 6.39 พันล้าน  
ITD รับงานก่อสร้างโครงการงานก่อสร้างขยายกำลังการผลิตน้ำที่โรงงานผลิตน้ำมหาสวัสดิ์ ขนาด 800,000 ลูกบาศก์เมตรต่อวัน กับการประปานครหลวง มูลค่า 6.39 พันล้าน ระยะเวลาก่อสร้าง 1,200 วัน
ITD รับงานก่อสร้างโครงการงานก่อสร้างขยายกำลังการผลิตน้ำที่โรงงานผลิตน้ำมหาสวัสดิ์ ขนาด 800,000 ลูกบาศก์เมตรต่อวัน กับการประปานครหลวง มูลค่า 6.39 พันล้าน ระยะเวลาก่อสร้าง 1,200 วัน
28 มี.ค. 2566

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า เมื่อวันที่ 24 มีนาคม พ.ศ. 2566 บริษัทฯ ได้ร่วมลงนามในสัญญาก่อสร้างกับการประปานครหลวง เพื่อดำเนินการก่อสร้างโครงการงานก่อสร้างขยายกำลังการผลิตน้ำที่โรงงานผลิตน้ำมหาสวัสดิ์ขนาด 800,000 ลบ.ม. ต่อวัน พร้อมงานที่เกี่ยวข้องในโครงการปรับปรุงกิจการประปาแผนหลักครั้งที่ 9 สัญญาเลขที่ GE-MS5/6-9 รวมมูลค่างาน 6.39 พันล้านบาท (รวมภาษีมูลค่าเพิ่ม) ระยะเวลาก่อสร้าง 1,200 วัน
โดยลักษณะงานประกอบด้วย 1.ก่อสร้างโรงสูบน้ำดิบหมายเลข 3 พร้อมติดตั้งเครื่องสูบน้ำดิบ ขนาด 150 ลบ.ม. ต่อนาที และอุปกรณ์ที่เกี่ยวข้อง, 2.ก่อสร้างระบบผลิตน้ำประปา ขนาด 800,000 ลบ.ม. ต่อวัน พร้อมระบบจ่ายสารเคมี และถังเก็บน้ำใส ขนาดความจุ 120,000 ลบ.ม., 3.ก่อสร้างโรงสูบส่งน้ำหมายเลข 2 พร้อมติดตั้งเครื่องสูบส่งน้ำ ขนาด 300 ลบ.ม. ต่อนาที, 4. ก่อสร้างระบบกำจัดตะกอนแบบใช้เครื่องจักร, 5.ก่อสร้างอาคารจัดการคุณภาพน้ำ, 6.ก่อสร้างท่อเชื่อมระหว่างโรงสูบน้ำดิบหมายเลข 2 และโรงสูบน้ำดิบหมายเลข 3 และท่อเชื่อมระหว่างโรงสูบส่งน้ำหมายเลข 1และโรงสูบส่งน้ำหมายเลข 2, 7. ก่อสร้างระบบน้ำบริการโรงงาน และระบบระบายน้ำ, 8.งานอื่นๆ ที่เกี่ยวข้อง ได้แก่ งานผังบริเวณ งานสวน และงานจัดซื้อ Spare Parts